text: [{"text_idx": "#000025", "text": "Akka dhaabbata faayinaansii tokkootti, maamiltoonni keenya waa\u2019ee maallaqa isaanii murtoo sirrii ta\u2019e akka murteessan gargaaruuf yoomiyyuu kutannoo qabna. Qaala\u2019iinsi jireenyaa yaad-rimee namoota hedduu burjaajessuu danda\u2019u waan ta\u2019eef, dhiibbaa inni geessisu namni kamiyyuu hubachuun barbaachisaadha."}, {"text_idx": "#000026", "text": "Qaala\u2019iinsi jireenyaa uumame kan jedhamu, gatiin waliigalaa meeshaalee fi tajaajilawwan adda addaa irratti haala hin baratamneen yeroo dheeraaf yoo dabaledha. Kunis, sababoota kanneen akka hammi maallaqaa gabaarra socho\u2019u fi baasiin oomishaa ol ka\u2019uu, akkasumas fedhiin namootaa meeshaalee fi tajaajilawwan adda addaaf qaban dabaluu irraa kan ka\u2019e ta\u2019uu danda\u2019a."}, {"text_idx": "#000027", "text": "Qusannoo irratti dhiibbaa akkamii qaba?"}, {"text_idx": "#000028", "text": "Haala yeroo irratti hundaa\u2019uun, qaala\u2019iinsi humna bittaa maallaqaa hir\u2019isa. Kana jechuun, hammi maallaqaa of harkaa qabnu gara fuulduraatti waan har\u2019a bituu danda\u2019uu gadi bita jechuudha. Kanaafuu, dhiibbaa qaala\u2019iinsi jireenyaa qusannoo fi invastimantii irratti qabu dursinee hubachuun barbaachisaa dha."}, {"text_idx": "#000029", "text": "Qaala\u2019iinsa jireenyaa irraa dandamachuuf maal gochuutu isinirraa eegama?"}, {"text_idx": "#000030", "text": "Maamiltoonni keenya akka qusatan yommuu jajjabeessinu, qaala\u2019iinsi jireenyaa qusannoo isaanii irratti dhiibbaa inni geessisuu danda\u2019us akka hubatan ni barbaanna."}, {"text_idx": "#000031", "text": "Qaala\u2019iinsa jireenyaa irraa dandamachuuf, qabxiiwwan isin gargaaruu danda\u2019an keessaa muraasni:"}, {"text_idx": "#000032", "text": "Baasii keessan too\u2019achuu: Yeroo qaala\u2019iinsa jireenyaa gatiin garmalee dabaluu waan danda\u2019uuf, baasii keessan sirreessuun barbaachisaadha. Wantoota dirqama isin hin barbaachisne hir\u2019istanii, waan isin barbaachisu qofarratti xiyyeeffachuu qabdu.\nAmala qusannaa gabbifachuu: Namoonni waan qaban irraa qusatan, warra hin qusanne waliin wal bira qabamee yoo ilaalamu, maallaqaan wal qabatee waan karoorfatan galmaan ga\u2019uuf carraan isaanii guddaadha. Hanga danda\u2019ametti, \u201cxiqqaadha\u201d jettanii osoo hin tuffatin yoo qusattan, baasii yeroo hatattamaaf isin barbaachisu salphaatti raawwachuu dandeessu.\nBittaa eessaa akka raawwachuu qabdan adda baafachuu: Meeshaalee fi tajaajiloota adda addaa yeroo bitattan, iddoo gatiin hir\u2019isu barbaaduu qabdu. Baay\u2019inaan bitachuunis gatii hir\u2019isuu irratti gahee waan qabuuf, qaama gurguru waliin waliigaltee taasisuun isin gargaara.\nMadda galii keessanii guddisuu: Galiin keessan qaala\u2019iinsa jireenyaa waliin wal hin simu yoo ta\u2019e, haalli jireenyaa ulfaachuu danda\u2019a. Karaalee galii keessan ittiin guddistan, kan akka hojii dabalataa hojjechuu irratti xiyyeeffannoodhaan yaaduu qabdu.\nMaallaqa keessan qabeenya dhaabbataarra oolchuu: Qabeenyi dhaabbataan kan akka lafaa fi gamoo yeroo qaala\u2019iinsa jireenyaa keessatti gatii gaarii qabaachuu danda\u2019a. Kanaafuu, maallaqa keessan qabeenyawwan akkasiirra yoo oolchitan, gatiin maallaqa keessanii gara fuulduraatti akka gadi hin buuneef isin gargaara. Haa ta\u2019u malee, hojiin invastimantii kamiyyuu balaa hin yaadamne qabaachuu akka danda\u2019u hubachuun, gara invastimantiitti galuun dura gorsa ogeessaa argachuun barbaachisaadha."}, {"text_idx": "#000033", "text": "Xumura irratti, yeroo qaala\u2019iinsa jireenyaa baasiif ofeeggannoo taasisuu, waan qabdan irraa qusachuu fi karaa galii dabalataa ittiin argachuu dandeessan barbaaduun akka isinirraa eegamu hubachuun barbaachisaadha."}, {"text_idx": "#000036", "text": "Haasa\u2019a qabattan osoo addaan hin kutin dhimma faayinaansii keessanii kan isiniif si\u2019eessu, Koop-Chaappaagiraamiin isin qaqqabeera."}, {"text_idx": "#000037", "text": "\u12c8\u130d\u12ce\u1295 \u12a5\u12eb\u12c8\u1309 \u12e8\u134b\u12ed\u1293\u1295\u1235 \u1309\u12f3\u12ee\u127d\u12ce\u1295 \u1208\u121b\u1295\u130e\u12f3\u130e\u12f5 \u12ed\u127d\u1209 \u12d8\u1295\u12f5 \u12ae\u1355 \u127b\u1353\u130d\u122b\u121d \u12a8\u1270\u134d \u12a0\u1208\u120d\u12ce\u1275"}]